इस पृष्ठभूमि में राजस्थान के पुरातत्व, मध्यकालीन इतिहास और संत साहित्य के विशेषज्ञ ब्रजेंद्रकुमार सिंहल की हाल ही छपी किताब रानी पद्मिनीः चित्तौड़ का प्रथम जौहर तत्कालीन इतिहास और वस्तुस्थिति पर प्रकाश डालने वाली बहुमूल्य सामग्री लेकर अवतीर्ण हुई है. इसमें इस इतिहास से संबंधित दो गाथा पुस्तकों का मूलपाठ (जो तत्कालीन भाषा और शैली, अपभ्रंश में निबद्ध हैं) उद्धृत है, सिंहल ने उसका हिंदी अनुवाद किया है. जो पद्मिनी कथा पर प्रकाश डालने वाली सामग्री है, साथ ही अपनी विस्तृत भूमिका में लेखक ने प्रामाणिक विवेचन किया है कि जायसी से लेकर अब तक उपलब्ध गाथाओं में जो सामग्री है, उसमें तथ्यों का विश्लेषण अन्य इतिहास ग्रंथों के आधार पर किस प्रकार किया जा सकता है.